Imtella' Awwissu 23, 2020 - Aġġornata 23 Ta' Awwissu, 2020 3:29pm Il-Prim Ministru u Mexxej Laburista Robert Abela qal li matul il-pandemija, il-Gvern mexxa b'għaqal is-sitwazzjoni bla preċedent li żviluppat fl-aħħar xhur, tant li qal li r-riżultati miksuba ma ġewx b'kumbinazzjoni. Intervistat minn LovinMalta, Dr Abela qal li jifhem is-sentiment tal-Maltin dwar l-immigrazzjoni u qal li l-Gvern qed jadotta strateġija li jitrażżan in-numru ta' immigranti li jitilqu mil-Libja u jsalva gruppi li jkunu f'xifer il-mewt. Il-Prim Ministru esprima fiduċja fil-Bord Editorjali tal-PBS u d-deċiżjonijiet li se jittieħdu dwar ir-riforma fix-xandir nazzjonali, filwaqt li qal li fid-deċiżjoni ta' Xarabank ma kien hemm ebda indħil politiku. Il-Prim Ministru u Mexxej Laburista Robert Abela qal li l-Gvern indirizza tajjeb il-pandemija, anke jekk kien hemm mumenti fejn forsi l-Gvern seta' mexa aħjar. Meta kien qed jiġi ntervistat minn LovinMalta, Dr Abela spjega kif ir-rata ta' mwiet hija baxxa, ir-rata ta' infezzjonijiet qiegħda taħt kontroll u li fl-aħħar jumejn fiequ kważi mitt persuna. Żied jgħid li għalkemm kien hemm żieda fl-infezzjonijiet, is-sintomi qed ikunu ħfief u li l-awtoritajiet tas-saħħa għandhom is-sitwazzjoni taħt kontroll. Spjega li hemm pajjiżi Ewropej fejn is-sitwazzjoni ħarbet mill-kontroll tagħhom. Mistoqsi dwar pajjiżi li qed jagħlqu l-bibien tagħhom għal Malta, Dr Abela qal li l-pajjiżi qed jagħlqu l-bibien għal xulxin u mhux għal Malta biss. Il-Prim Ministru rrefera għall-fatt li r-rata tal-qgħad inżammet taħt kontroll minħabba miżuri ekonomiċi li taw ir-riżultati u li issa qal li l-Gvern irid jara li fil-ġimgħat u x-xhur li ġejjin wieħed irid jara li ma jintilfux l-impijiegi u jkompli jintlaħaq il-bilanċ bejn is-saħħa u l-ekonomija. Dr Abela kien mistoqsi dwar il-petizzjoni ta' erbgħin elf ruħ li titlob biex ma jibqgħux jaslu iktar immigranti f'Malta, u wieġeb li hu konxju tas-sentiment tal-poplu, tant li l-Gvern qed jindirizza din il-problema billi ma jithallewx jitilqu immigranti mil-Libja u joħroġ isalva biss immigranti li jkunu se jegħrqu, bħal fil-każ tal-118 immigrant li daħlu f'pajjiżna l-Ħamis. Il-Prim Ministru fakkar li meta l-Gvern waqqaf b'metodi permessibli lill-immigranti Milli jaslu f'pajjiżna, hu nnifsu, il-Brigadier, u numru ta' membri tal-Forzi Armati ta' Malta spiċċaw ġew investigati f'inkjesta maġisterjali li kieku sabithom responsabbli għall-għarqa setgħu jeħlu piena ta' għomor il-ħabs. Il-Prim Ministru qal li se tissaħħah il-preżenza tal-Forzi tal-ordni fit-toroq ta' ċerti lokalitajiet, u min ma josservax il-liġi jkollu konsegwenzi ħorox, għax in-nies ma jistgħux joqgħodu jbatu jew jiddejqu joħorġu for-toroq. Dwar it-tneħħija tal-programm Xarabank mill-iskeda ta' TVM, Dr Abela qal li li kien il-bord tal-PBS li ħa din id-deċiżjoni, mingħajr ebda ndħil politiku. Mistoqsi dwar ir-riforma fil-PBS wieġeb li din se titwettaq u li fil-qasam tax-xandir se ssir riforma wkoll fil-politika tax-xandir. Dr Abela qal li jemmen fil-pluraliżmu tax-xandir u li l-Gvern jiġi skrutinjat mill-ġurnalisti. Qal ukoll li l-kumpaniji tax-xandir tal-partiti politiċi għandhom ikunu kontabbli finanzjarjament u li l-Partit Laburista se jippubblika l-kontijiet awditjati tal-kumpannija One fiż-żmien li ġej. Mistoqsi dwar kif iħossu bħala Prim Ministru li minn Jannar sab ħafna maltemp, qal li kburi li l-poplu Malti tah il-fiduċja li jmexxih u se jkompli jaħdem biex il-pajjiż jibqa' miexi fid-direzzjoni t-tajba.